CELEX: 52020PC0704
Language: lt
Date: 2020-11-12
Title: Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo IV priedo (Energija) dalinio pakeitimo [32017R1485 - Elektros energijos perdavimo sistemos eksploatavimo gairės]

EUROPOS KOMISIJA
            Briuselis, 2020 11 12
            COM(2020) 704 final
            2020/0315(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo IV priedo (Energija) dalinio pakeitimo [32017R1485 - Elektros energijos perdavimo sistemos eksploatavimo gairės]
            (Tekstas svarbus EEE)
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  EEE jungtinio komiteto sprendimo projektu (pridedamas prie siūlomo Tarybos sprendimo) siekiama iš dalies pakeisti EEE susitarimo IV priedą (Energija), kad į susitarimą būtų įtrauktas 2017 m. rugpjūčio 2 d. Komisijos reglamentas (ES) 2017/1485, kuriuo nustatomos elektros energijos perdavimo sistemos eksploatavimo gairės
                     1
                  .
               
               
                  Elektros energijos tinklo kodeksuose ir gairėse, parengtuose pagal 3-iąjį energetikos dokumentų rinkinį, apibrėžtos techninės taisyklės, kuriomis siekiama palengvinti prekybą ES elektros energijos vidaus rinkoje. Siekiant užsibrėžtų tikslų – užtikrinti energijos tiekimo saugumą, didinti konkurencingumą ir užtikrinti, kad visi vartotojai galėtų įsigyti energijos priimtinomis kainomis, – ypač svarbu sukurti visiškai veikiančią jungtinę energijos vidaus rinką. Tarp Norvegijos, kaip EEE nare esančios ELPA valstybės, ir ES valstybių narių sukurtos didelės galios elektros energijos jungtys. Todėl, siekiant užtikrinti, kad prekyba elektros energija būtų grindžiama teisinio vientisumo principu, prekybai ES elektros energijos vidaus rinkoje taikomos techninės taisyklės turi būti taikomos ir EEE.
               
               
                  Komisijos reglamentu (ES) 2017/1485 nustatytos eksploatavimo saugumo, duomenų mainų koordinavimo, darbuotojų mokymo ir atestavimo, veiklos koordinavimo atjungimo atveju, sistemų eksploatavimo planavimo, taip pat galios ir dažnio valdymo ir rezervų gairės. Komisijos reglamentas (ES) 2017/1485 taikomas visoms perdavimo sistemoms, skirstomiesiems tinklams, jungtims ir regioninio saugumo koordinatoriams, išskyrus esančius salose, kurios nėra atitinkamose sinchroninėse zonose.
               
               
                  Pridedamo EEE jungtinio komiteto sprendimo projekto adaptacijos negali būti laikomos vien tik techninėmis adaptacijomis, kaip numatyta Tarybos reglamente Nr. 2894/94. Todėl Taryba nustato Sąjungos poziciją.  
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Pridedamu EEE jungtinio komiteto sprendimo projektu išplečiamas esamos ES politikos taikymas EEE narėmis esančioms ELPA valstybėms (Norvegijai, Islandijai ir Lichtenšteinui).
               
            
            
               •Suderinamumas su kitomis Sąjungos politikos sritimis
            
            
               
                  ES acquis taikymo išplėtimas EEE narėmis esančioms ELPA valstybėms jį įtraukiant į EEE susitarimą vykdomas laikantis šio susitarimo tikslų ir principų, kuriais siekiama sukurti dinamišką ir vientisą bendromis taisyklėmis ir vienodomis konkurencijos sąlygomis pagrįstą Europos ekonominę erdvę.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Į EEE susitarimą įtrauktini teisės aktai yra grindžiami Sutarties dėl Europos Sąjungos veikimo 194 straipsniu.
               
            
            
               Tarybos reglamento (EB) Nr. 2894/94
                  2
                 dėl EEE susitarimo įgyvendinimo tvarkos 1 straipsnio 3 dalyje nustatyta, kad Taryba, remdamasi Komisijos pasiūlymu, nustato poziciją, kurios Sąjungos vardu turi būti laikomasi dėl tokių sprendimų. 
            
            
               •Subsidiarumo principas (neišimtinės kompetencijos atveju) 
            
            
               
                  Pasiūlymas atitinka subsidiarumo principą dėl toliau nurodytos priežasties.
               
               
                  Šio pasiūlymo tikslo, t. y. užtikrinti vidaus rinkos vientisumą, valstybės narės negali deramai pasiekti, todėl dėl siūlomo veiksmo poveikio to tikslo būtų geriau siekti Sąjungos lygmeniu.
               
            
            
               •Proporcingumo principas
            
         
         
            
               
                  Pagal proporcingumo principą šiuo pasiūlymu neviršijama to, kas būtina nurodytam tikslui pasiekti.
               
            
            
               •Priemonės pasirinkimas
            
            
               
                  Pagal EEE susitarimo 98 straipsnį pasirinkta priemonė yra EEE jungtinio komiteto sprendimas. EEE jungtinis komitetas užtikrina veiksmingą EEE susitarimo įgyvendinimą ir veikimą. Todėl EEE susitarime numatytais atvejais jis priima sprendimus.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas / tinkamumo patikrinimas
            
            
               
                  Netaikoma.
               
            
            
               4.POVEIKIS BIUDŽETUI
            
            
               
                  Dėl minėto reglamento įtraukimo į EEE susitarimą poveikis biudžetui nenumatomas.
               
            
            
               5.KITI ELEMENTAI
            
            
               •Išsamus konkrečių pasiūlymo nuostatų paaiškinimas
            
            
               
                  A adaptacija. Netaikymas Islandijai ir Lichtenšteinui
               
               
                  Komisijos reglamentas (ES) 2017/1485 taikomas visoms perdavimo sistemoms, skirstomiesiems tinklams, jungtims ir regioninio saugumo koordinatoriams, išskyrus esančius salose, kurios nėra atitinkamose sinchroninėse zonose. Todėl jis neturėtų būti taikomas Islandijai. 
               
               
                  Komisijos reglamentas (ES) 2017/1485 neturėtų būti taikomas Lichtenšteinui, nes dėl mažo dydžio ir nedidelio elektros energijos vartotojų skaičiaus Lichtenšteinas neturi nuosavo elektros energijos perdavimo tinklo.
               
               
                  B adaptacija ir 6 konstatuojamoji dalis. Neskelbtina informacija apie elektros sistemą
               
               
                  Komisijos reglamente (ES) 2017/1485 yra nuostatų, kuriomis nustatomi įpareigojimai teikti informaciją Europos elektros energijos perdavimo sistemos operatorių tinklui (ENTSO-E) ir Energetikos reguliavimo institucijų bendradarbiavimo agentūrai (ACER). B adaptacija suteikiama galimybė atitinkamiems perdavimo sistemos operatoriams (toliau – PSO) ir reguliavimo institucijoms keistis tokia informacija ir ją apsaugoti.
               
               
                  C adaptacija ir 7 konstatuojamoji dalis. Nuoroda į Norvegijos PSO, paskirtojo elektros energijos rinkos operatoriaus (PEERO) ir nacionalinės reguliavimo institucijos (NRI) dalyvavimo teises rengiant ir tvirtinant nuostatas, sąlygas ir metodikas
               
               
                  Adaptacija ir pirmiau nurodyta konstatuojamąja dalimi pritaikomos atitinkamos Komisijos reglamento (ES) 2017/1485 5 straipsnio nuostatos dėl atitinkamų subjektų dalyvavimo teisių rengiant ir tvirtinant nuostatas, sąlygas ir metodikas, kad būtų įtraukta Norvegija.
               
            
            
               2020/0315 (NLE)
            
            
               Pasiūlymas
            
            
               TARYBOS SPRENDIMAS
            
         
         
            
               dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo IV priedo (Energija) dalinio pakeitimo 
                  
                  [32017R1485 - Elektros energijos perdavimo sistemos eksploatavimo gairės]
            
            
               (Tekstas svarbus EEE)
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 194 straipsnį kartu su 218 straipsnio 9 dalimi,
            
            
               atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos
                  3
               , ypač į jo 1 straipsnio 3 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Europos ekonominės erdvės susitarimas
                  4
                (toliau – EEE susitarimas) įsigaliojo 1994 m. sausio 1 d.;
            
            
               (2)pagal EEE susitarimo 98 straipsnį EEE jungtinis komitetas gali nuspręsti iš dalies pakeisti, be kita ko, EEE susitarimo IV priedą;
            
            
               (3)2017 m. rugpjūčio 2 d. Komisijos reglamentas (ES) 2017/1485, kuriuo nustatomos elektros energijos perdavimo sistemos eksploatavimo gairės
                  5
               , turi būti įtrauktas į EEE susitarimą;
            
            
               (4)EEE susitarimo IV priedas turėtų būti atitinkamai iš dalies pakeistas;
            
            
               (5)todėl Sąjungos pozicija EEE jungtiniame komitete turėtų būti grindžiama pridedamu sprendimo projektu,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Pozicija, kurios Sąjungos vardu turi būti laikomasi EEE jungtiniame komitete dėl siūlomo EEE susitarimo IV priedo (Energija) pakeitimo, grindžiama prie šio sprendimo pridedamu EEE jungtinio komiteto sprendimo projektu.
            
            
               2 straipsnis
            
            
               Šis sprendimas įsigalioja jo priėmimo dieną.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 220, 2017 8 25, p. 1.
               
               
                  
                     (2)
                  
                        OL L 305, 1994 11 30, p. 6–8.
               
               
                  
                     (3)
                  
                        OL L 305, 1994 11 30, p. 6.
               
               
                  
                     (4)
                  
                        OL L 1, 1994 1 3, p. 3.
               
               
                  
                     (5)
                  
                        OL L 220, 2017 8 25, p. 1.
               
            
      
    ---documentbreak--- 
      
         
               EUROPOS KOMISIJA
            Briuselis, 2020 11 12
            COM(2020) 704 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo IV priedo (Energija) dalinio pakeitimo[32017R1485 - Elektros energijos perdavimo sistemos eksploatavimo gairės]
            
               
         
         
            
               PRIEDAS 
            
            
               EEE JUNGTINIO KOMITETO SPRENDIMAS
            
            
               Nr. […]
            
            
               [data]
            
            
               kuriuo iš dalies keičiamas EEE susitarimo IV priedas (Energija)
            
            
               EEE JUNGTINIS KOMITETAS,
            
            
               atsižvelgdamas į Europos ekonominės erdvės susitarimą (toliau – EEE susitarimas), ypač į jo 86 ir 98 straipsnius,
            
            
               kadangi:
            
            
               (1)į EEE susitarimą turi būti įtrauktas 2017 m. rugpjūčio 2 d. Komisijos reglamentas (ES) 2017/1485, kuriuo nustatomos elektros energijos perdavimo sistemos eksploatavimo gairės
                  1
               ;
            
            
               (2)Komisijos reglamentas (ES) 2017/1485 netaikomas salose esančioms perdavimo sistemoms, kurios jungiamosiomis linijomis nesujungtos su kitomis perdavimo sistemomis; 
            
            
               (3)kadangi Islandijos perdavimo sistema nėra sujungta su kitomis perdavimo sistemomis, Komisijos reglamentas (ES) 2017/1485 Islandijai neturėtų būti taikomas;
            
            
               (4)dėl mažo dydžio ir nedidelio elektros energijos vartotojų skaičiaus Lichtenšteinas neturi nuosavo elektros energijos perdavimo tinklo. Todėl Komisijos reglamentas (ES) 2017/1485 Lichtenšteinui neturėtų būti taikomas; 
            
            
               (5)nuorodos į perdavimo sistemos operatorius (toliau – PSO), skirstomųjų tinklų operatorius (toliau – STO), svarbius tinklo naudotojus (toliau – STN), reguliavimo institucijas ir suinteresuotuosius subjektus turėtų būti laikomos nuorodomis į Norvegijai atstovaujančius PSO, STO, STN, reguliavimo institucijas ir suinteresuotuosius subjektus;
            
            
               (6)kartu rengiant nuostatas, sąlygas ir metodus pagal Komisijos reglamentą (ES) 2017/1485, labai svarbu, kad visa būtina informacija būtų pateikta nedelsiant. Glaudžiai bendradarbiaujant PSO ir reguliavimo institucijoms turėtų būti užtikrinta, kad šiame nuostatų, sąlygų arba metodikų rengimo procese būtų veiksmingai saugoma neskelbtina informacija, pavyzdžiui, išsami informacija apie elektros pastotes, tiksli požeminio perdavimo vieta, informacija apie kontrolės sistemas ir išsami pažeidžiamumo analizė, kuri gali būti panaudota sabotažui. Siekiant užtikrinti veiksmingą šio reglamento įgyvendinimą, tokio paties lygio bendradarbiavimas keitimosi informacija ir neskelbtinos informacijos apsaugos srityse turėtų būti nustatytas bendradarbiaujant su Norvegija;
            
            
               (7)visų pagrindinių suinteresuotųjų subjektų indėlis rengiant regionines ar EEE masto nuostatas, sąlygas ir metodikas, kurios gali tapti privalomos gavus reguliavimo institucijos patvirtinimą, yra labai svarbus siekiant sukurti veiksmingą tarpvalstybinę reguliavimo sistemą. Todėl PSO ir kiti suinteresuotieji subjektai turėtų dalyvauti nuostatų, sąlygų ir metodikų pasiūlymų rengimo procesuose, kaip nustatyta įvairiose šio reglamento nuostatose. Suinteresuotųjų šalių sprendimų priėmimo procese turėtų dalyvauti ir Norvegijos PSO bei PEERO, panašiai kaip ES valstybėms narėms atstovaujantys PSO ir PEERO; 
            
            
               (8)jei regioniniams arba Sąjungos masto PSO pasiūlymams patvirtinti reikia daugiau nei vienos reguliavimo institucijos sprendimo, reguliavimo institucijos turėtų konsultuotis ir glaudžiai bendradarbiauti, kad pasiektų susitarimą prieš priimdamos sprendimą. Šiame bendradarbiavimo procese turėtų dalyvauti Norvegijos reguliavimo institucija; 
            
            
               (9)kadangi šis reglamentas priimtas remiantis 2009 m. liepos 13 d. Europos Parlamento ir Tarybos Reglamentu (EB) Nr. 714/2009 dėl prieigos prie tarpvalstybinių elektros energijos mainų tinklo sąlygų, panaikinančiu Reglamentą (EB) Nr. 1228/2003
                  2
               , šio reglamento, visų pirma jo 6 straipsnio 8 dalies ir 7 straipsnio 3 dalies, taikymui EEE yra svarbūs adaptacijos tekstai, parengti ir priimti pagal 2017 m. gegužės 5 d. EEE jungtinio komiteto sprendimą Nr. 93/2017
                  3
                dėl Reglamento 714/2009 įgyvendinimo, ypač pagal to sprendimo 1 straipsnio 1 ir 5 dalių nuostatas, kuriose numatytos adaptacijos dėl Energetikos reguliavimo institucijų bendradarbiavimo agentūros vaidmens EEE atžvilgiu;
            
            
               (10)todėl EEE susitarimo IV priedas turėtų būti atitinkamai iš dalies pakeistas,
            
            
               PRIĖMĖ ŠĮ SPRENDIMĄ:
            
         
         
            
               1 straipsnis
            
            
               EEE susitarimo IV priede po 50 punkto (Komisijos reglamentas (ES) 2016/1719) įterpiamas šis punktas:
            
            
               „51.
                     32017 R 1485: 2017 m. rugpjūčio 2 d. Komisijos reglamentas (ES) 2017/1485, kuriuo nustatomos elektros energijos perdavimo sistemos eksploatavimo gairės (OL L 220, 2017 8 25, p. 1).
            
            
               Reglamento nuostatos šio susitarimo tikslais adaptuojamos taip:
            
            
               (a)šis reglamentas netaikomas Islandijai ir Lichtenšteinui;
            
            
               (b)12 straipsnis papildomas šia pastraipa:
            
            
               „Perdavimo sistemos operatorių ir (arba) reguliuotojų susitarimai gali padėti užtikrinti, kad konfidenciali ar neskelbtina informacija būtų veiksmingai apsaugota ir kad visa informacija, būtina bendroms nuostatoms, sąlygoms ir metodams parengti, būtų pateikta nedelsiant.“
            
            
               (c)5 straipsnyje:  
            
            
               i)laikoma, kad 5 straipsnio 3 dalies b punkte pateikta nuoroda į Sąjungos gyventojus, 5 straipsnio 5 dalies b punkte pateikta nuoroda į atitinkamo regiono gyventojus ir 5 straipsnio 6 dalyje pateikta nuoroda į dalyvaujančių valstybių narių gyventojus apima Norvegijos gyventojus, kai sprendžiama, ar pasiekta atitinkama gyventojų skaičiaus riba kvalifikuotai balsų daugumai pasiekti;
            
            
               ii)laikoma, kad 5 straipsnio 5 dalyje pateikta nuoroda į regionus, kuriuos sudaro daugiau kaip penkios valstybės narės, ir 5 straipsnio 7 dalyje pateikta nuoroda į regionus, kuriuos sudaro ne daugiau kaip penkios valstybės narės, reiškia regionus, kuriuos sudaro daugiau kaip keturios Sąjungos valstybės narės ir Norvegija, arba regionus, kuriuos sudaro ne daugiau kaip keturios Sąjungos valstybės narės ir Norvegija.“ 
            
            
               2 straipsnis
            
            
               Europos Sąjungos oficialiojo leidinio EEE priede skelbtinas Reglamento (ES) 2017/1485 tekstas islandų ir norvegų kalbomis yra autentiškas.
            
            
               3 straipsnis
            
            
               Šis sprendimas įsigalioja […] arba kitą dieną po paskutinio pranešimo perdavimo EEE jungtiniam komitetui pagal EEE susitarimo 103 straipsnio 1 dalį
                  4*, atsižvelgiant į tai, kuri data yra vėlesnė.
            
            
               4 straipsnis
            
            
               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.
            
            
               Priimta Briuselyje […].
            
            
                  EEE jungtinio komiteto vardu
            
            
                  Pirmininkas
            
            
                  [...]
            
         
         
            
            
            
                  EEE jungtinio komiteto
            
            
                  sekretoriai
            
            
                  [...]
            
         
         
            
                  
                     (1)
                  
                        OL L 220, 2017 8 25, p. 1.
               
               
                  
                     (2)
                  
                        OL L 211, 2009 8 14, p. 15.
               
               
                  
                     (3)
                  
                        OL L 36, 2019 2 7, p. 44.
               
               
                  
                     (4)
                  *
                        Konstituciniai reikalavimai nurodyti.